KOMISIJOS SPRENDIMAS
2004 m. gruodžio 27 d.
nustatantis priemones dėl tam tikrų rūšių dekoratyvinių augalų dauginamosios medžiagos Bendrijos lyginamųjų tyrimų ir bandymų pagal Tarybos direktyvą 98/56/EB 2005 ir 2006 metams
(pranešta dokumentu Nr. K(2004) 5288)
(2005/2/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. liepos 20 d. Tarybos direktyvą 98/56/EB dėl prekybos dekoratyvinių augalų dauginamąja medžiaga (1), ypač į jos 14 straipsnio 4, 5 ir 6 dalis,
kadangi:
(1)
Direktyva 98/56/EB nustatomos būtinos priemonės, kurias Komisija turi parengti dėl dauginamosios medžiagos Bendrijos lyginamųjų tyrimų ir bandymų.
(2)
Technines priemones tyrimams ir bandymams atlikti parengė Dauginamosios medžiagos ir dekoratyvinių augalų nuolatinis komitetas.
(3)
Šių bandymų ir tyrimų atlikimo projektų konkursas buvo paskelbtas 2004 m. birželio 21 d. Bendrijos institucijų interneto tinklalapyje (2).
(4)
Pasiūlymai buvo įvertinti pagal atrankos ir sutarčių sudarymo kriterijus, nustatytus nurodytiems projektų konkursams. Turėtų būti nustatyti projektai, už tyrimų ir bandymų atlikimą atsakingos įstaigos ir reikalavimus atitinkančios išlaidos bei didžiausia Bendrijos finansinė parama, atitinkanti 80 % reikalavimus atitinkančių išlaidų.
(5)
Bendrijos lyginamieji tyrimai ir bandymai su 2004 m. surinkta dauginamąja medžiaga turėtų būti atliekami 2005 ir 2006 metais, o išsami informacija apie šiuos tyrimus ir bandymus, reikalavimus atitinkančias išlaidas ir didžiausią Bendrijos finansinę paramą taip pat turėtų būti nustatyta susitarimu, kurį pasirašo Komisijos įgaliojimus suteikiantis pareigūnas ir už bandymų atlikimą atsakinga institucija.
(6)
Dėl Bendrijos lyginamųjų tyrimų ir bandymų, trunkančių ilgiau nei vienerius metus, tyrimų ir bandymų dalių, vykdomų turint būtinus asignavimus, po pirmųjų metų, turėtų būti gautas Komisijos leidimas be papildomų konsultacijų su Dauginamosios medžiagos ir dekoratyvinių augalų nuolatiniu komitetu.
(7)
Reikėtų užtikrinti, kad tyrimams ir bandymams naudojami atitinkami pavyzdžiai, bent jau tam tikrų atrinktų augalų.
(8)
Valstybės narės turėtų dalyvauti, Bendrijos lyginamuosiuose tyrimuose ir bandymuose, atsižvelgiant į tai, kiek susijusių augalų dauginamoji medžiaga būna paprastai dauginama arba parduodama jų teritorijoje, norint iš to padaryti reikiamas išvadas.
(9)
Šiame sprendime numatytos priemonės atitinka Dauginamosios medžiagos ir dekoratyvinių augalų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardytų augalų dauginamosios medžiagos Bendrijos lyginamieji tyrimai ir bandymai atliekami 2005 ir 2006 metais.
2005 m. tyrimams ir bandymams skirtos reikalavimus atitinkančios išlaidos ir didžiausia Bendrijos finansinė parama yra nustatyta priede.
Duomenys apie tyrimus ir bandymus yra nurodyti priede.
2 straipsnis
Tiek, kiek priede išvardyta dauginamoji ir sodinamoji medžiaga yra dauginama arba ja prekiaujama jų teritorijose, valstybės narės ima šių medžiagų bandinius ir pateikia juos Komisijai.
3 straipsnis
Atsižvelgdama į biudžeto galimybes, Komisija gali nuspręsti tęsti tyrimus ir bandymus, nustatytus priede 2006 m.
Didžiausia Bendrijos finansinė parama, atitinkanti 80 % šiuo pagrindu tęsiamų tyrimų ir bandymų leistinų išlaidų, neturi viršyti priede nurodytos sumos.
4 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 27 d.